Edda Valborg Sigurðardóttir: hönnunar- og framkvæmdastjóri PORT hönnunar

PORT hönnun er nýtt fyrirtæki á sviði grafískrar hönnunar. Markmið þess er að veita viðskiptavinum faglega þjónustu við gerð markaðs- og kynningarefnis. Hönnunar- og framkvæmdastjóri er Edda Valborg Sigurðardóttir, teiknari FÍT, en hún hefur áratuga reynslu af grafískri hönnun og markaðsstörfum fyrir innlend og erlend fyrirtæki.

„Við einbeitum okkur að almennri grafískri hönnun. Í þessari vinnu er mikilvægt að hlusta á viðskiptavini og greina þarfir þeirra en markmiðið er að skila upplýsingum til áhorfandans á skýran hátt. Þjónustulund er lykilorð hjá okkur,“ segir Edda en hún vinnur með tveimur grafískum hönnuðum, þeim Emilíu Erlu Ragnarsdóttur og Kára Marteinssyni. „Við státum okkur af því að vera með alþjóðlega reynslu þar sem Emilía lærði í Barcelona og Kári í Kaupmannahöfn.”

PORT hönnun hefur unnið að fjölbreyttum verkefnum hér heima og erlendis. Fyrr á árinu sigraði Edda í lokaðri samkeppni á vegum FÍT um hönnun merkis fyrir hinn nýja Vatnajökulsþjóðgarð og heldur PORT hönnun áfram að vinna með heildarútlit garðsins. „Einnig sáum við um heildarútlit Landbúnaðarsýningarinnar á Hellu í sumar, Jazzhátíðar Reykjavíkur og ekvadorskrar menningarhátíðar í Kópavogi nú í haust. Sem stendur vinnum við m.a. að sýningunni Ferðalög og frístundir sem haldin verður í maí. Á þessum umbrotatímum njótum við góðra viðskiptasambanda erlendis og er það vel. Viðskiptavinir okkar í Bandaríknunum eru aðallega í Massachusetts og Kaliforníu og er tiltölulega auðvelt að eiga slík viðskipti með nútímasamskiptatækni.“

Edda fæddist og ólst upp á Óðinsgötu 10 í Reykjavík. Eftir útskrift úr Myndlista- og handíðaskólanum 1972 vann hún hjá auglýsingastofu Gísla B. Björnssonar í átta ár. Árið 1980 lá leiðin vestur um haf til Bandaríkjanna þar sem Edda bjó í 27 ár. Auk þess að starfa sjálfstætt að grafískri hönnun og tengdum verkefnum starfaði hún í hönnunardeild Houghton Mifflin í Boston, eins elsta útgáfufyrirtækis Bandaríkjanna, og síðar hjá Mazer Creative Services. Edda vann lengst af sem hönnunarstjóri þar sem hún fór fyrir stórum hópi hönnuða.

Börn Eddu búa öll í Bandaríkjunum, á Bostonsvæðinu, og þangað leitar hugurinn gjarnan. „Ég hef upplifað margt í lífinu en áhrifamesta lífsreynslan og sú sem ég er stoltust af er að vera móðir og amma. Ég á fimm barnabörn og nýt þess til fulls,“ segir Edda.

Þegar stund gefst hefur Edda gaman af að sýsla með og lesa fallegar og góðar bækur. Hún hlustar mikið á alls konar tónlist, ekki síst djass og blús. „Þegar ég flutti heim 2007 ákvað ég tvennt: Að ganga í kór og eignast hest. Hestinn hef ég ekki enn eignast en ég gekk fljótt til liðs við Kvennakór Reykjavíkur. Ég hef yndi af að syngja með öllum þessum frábæru konum og finn mig virkilega í kórstarfinu enda var ég alltaf í kórum sem krakki.“

Fríum segist Edda að mestu eyða í Bandaríkjunum hjá börnum sínum og fjölskyldu. „Eftir heimkomuna hefur þetta með fríin snúist við. Þegar ég bjó úti fór ég til Íslands í öllum fríum. Nú liggur leiðin alltaf til Boston og nágrennis enda yndislegt að vera þar.“

Nafn: Edda Valborg Sigurðardóttir.

Fæðingarstaður: Reykjavík, 27. september 1949.

Foreldrar: Sigurður Ellertsson og Valborg Guðjónsdóttir

Börn: Tjörvi Ellert 36 ára, Ylfa Ýr 32 ára og Sölvi Steinn 25 ára.

Menntun: Myndlista- og handíðaskóli Íslands 1972 og mastersgráða í auglýsingahönnun frá Syracuse háskóla í New York 2001.

Texti: Hilmar Karlsson. Mynd: Geir Ólafsson.